
A fizikai prehabilitáció partialis hepatectomiára gyakorolt hatásának vizsgálata patkány modellen

Bevezetés: A major májműtétek nagyfokú megterheléssel járnak a betegek számára, emelve a postoperativ komplikációk esélyét. Hátterében a műtéthez fűződő fokozott katabolizmus és funkcionális kapacitás csökkenés áll, különösen az idős, elesett állapotú populációban. Ennek javítására irányuló erőfeszítések eredményeként született meg a prehabilitáció innovatív koncepciója, mely javíthatja a páciensek funkcionális státuszát és műtéti kimenetelét. Fizikai prehabilitáció során a vázizomzatból felszabaduló myokinek kedvező befolyással lehetnek a májfunkcióra és a regenerációs kaszkádrendszer komplex mechanizmusaira. Kutatásunkban a fizikai prehabilitáció partialis hepatectomiát övező metabolikus, funkcionális és morfológiai folyamataira kifejtett hatásait vizsgáltuk.
Módszerek: Hím Wistar patkányokat 2 csoportba osztottunk: a kontroll csoportba (K) tartozó egyedeket konvencionális állatházi körülmények között tartottuk, míg a fizikai prehabilitációban részesülők (PP) 5 héten keresztül futópadon futottak. Ezt követően 70%-os hepatectomiát hajtottunk végre, s az állatokat a 0/24/72/168. órát követően exsanguináltuk. Metabolikus vizsgálatainkkor a testtömeg mérése mellett intraperitonealis glükóz tolerancia tesztet (IPGTT) végeztünk. A májfunkciót az aszpartát-amino-transzferáz (ASAT), alanin-amino-transzferáz (ALAT) enzimek mérésével és az indo-cianin zöld (ICG) biliaris excretiojával jellemeztük, továbbá morfológiai vizsgálataink részeként meghatároztuk a regenerációs rátát.
Eredmények: Preoperativ testedzés hatására az edzett állatok testtömeg csökkenése (p=0,005), valamint vércukor szintje a 45. (p=0,037) és 60. percekben (p=0,003) szignifikánsan alacsonyabbnak mutatkozott a műtétet követően a kontroll csoporthoz képest. A postoperativ 24. órában szignifikánsan csökkent az ASAT (p=0,012), ALAT (p=0,005) szint a PP csoportban, illetve az epébe kiválasztott ICG mennyisége az edzett csoportok jobb májfunkciójára utalt. A prehabilitációs tréning hozzájárult a májregeneráció fokozódásához (p=0,043).
Megbeszélés: A fizikai prehabilitáció eredményeként partialis hepatectomiát követően javult a máj funkcionális és morfológiai regenerációja, valamint pozitív hatást fejtett ki a metabolikus folyamatokra is. Mindezek alapján a fizikai prehabilitáció alkalmas lehet a major májműtét előtt álló betegek operációra való felkészítésére.



